**Kizoa- izrada slikokaza, videa, foto kolaža s efektima**

(Prijedlog za radionicu u trajanju od 2 školska sata (90 minuta)

**Ciljana grupa**

Radionica je namijenjena nastavnicima svih predmeta, koji žele omogućiti učenicima izradu kratkih videa s efektima, tekstom ili glazbom, izradu slikokaza i foto kolaža.
Potrebna predznanja su: osnove rada na računalu, poznavanje postupka preuzimanja sadržaja s interneta te osnove korištenja e-pošte, posjedovanje webmail računa, Facebook računa te Kizoa aplikacije za Facebook, posjedovanje Youtubea računa i kanala.
Maksimalan broj polaznika 14/20 ( ovisno o kapacitetu i broju računala u informatičkom kabinetu ).

**Ciljevi radionice**

Nakon radionice polaznici će biti osposobljeni samostalno:

* napraviti slikokaz fotografija te uređivati fotografije
* napraviti kratki video s efektima, tekstom i glazbom
* osmisliti animirani Foto kolaž sa ili bez predložaka
* podijeliti sadržaj putem e-maila, objaviti na Youtubeu i Facebooku

**Metode**

Koristit će se metode:

* prezentacija s predavačkog rada i
* individualni rad polaznika uz korištenje računala ( ovisno o tehničkim uvjetima, moguć i rad u paru )

**Sadržaj radionice (sažetak):**

**Uvodni dio: registracija**

Predavač će upoznati polaznike s postupkom registracije i samim izgledom alata Kizoa.

**Pregled funkcija alata**

Predavač će demostrirati funkcije i mogućnosti alata te pokazati njihov edukativni karakter.

**Kartica Moje slike**

Predavač će demonstrirati izradu vlastitog albuma i dodavanje slika s računala ili objavljene slike s Facebook stranice. Riječ je o slikama geometrijskih likova i tijela, specifično nastavni sadržaji vezani za razvijanje prostornog zora kod učenika.

Polaznici će kreirati album, skinuti željenu sliku s interneta i dodati u album, a potom odabrati sliku sa svog Facebook računa i prebaciti u postojeći album.

**Kartica Izrada slikokaza**

Predavač će demonstrirati mogućnosti svih sedam podkartica. Ovdje će predavač napomenuti važnu razliku između sličnih alata za prezentacije, na primjer Prezi. Alat Kizoa ima podršku za GIF (Graphic Interchange Format), odnosno omogućuje umetanje postojećih GIF predložaka te umetanje vlastitih GIF-ova, što je odlična motivacijska baza za uvođenje novih nastavnih sadržaja, na primjer prikaz slobodnog pada iz fizike. Isto tako, Kizoa ima bogatu bazu predložaka za efekte koji će dodatno obogatiti prezentaciju i učiniti nastavne sadržaje zanimljivijima.

Polaznici će ubaciti željene slike u slikokaz, ubaciti prijelaz između slika, za svaku sliku odabrati efekt, ubaciti određeni tekst te animaciju. Polaznici će među ponuđenim pjesmama odabrati željenu i dodati je na sliku. U Postavkama, polaznici će imenovati slikokaz, postaviti brzinu prijelaza, odabrati boju pozadine i pogledati cijeli slikokaz.

Polaznici će poslati slikokaz predavaču na e-mail.

**Kartica Izrada foto kolaža**

Predavač će demonstrirati metode izrade Foto kolaža povezivanjem slika koje su vezane za određenu nastavnu jedinicu, na primjer postotak starog/mladog stanovništva po državama svijeta iz nastave geografije.

Polaznici će izraditi kolaž korištenjem mreže i postojećih Kizoa funkcija. Odabrat će animirani predložak, a potom ubaciti slike, tekst i glazbu u Foto kolaž.

Polaznici će spremiti Foto kolaž i objaviti ga na svom Facebook računu. Predavač će napomenuti da svaki materijal, izrađen pomoću alata Kizoa, može niti objavljen na Facebooku te naglasiti da za korištenje alata Kizoa nije potreban Facebook korisnički račun.

Isto tako, predavač će preporučiti polaznicima objavljivanje svojih radova na Youtubeu kako učenici ne bi bili poticani na otvaranje vlastitog Facebook računa.

**Kartica Moji slikokazi**

Predavač će prikazati prethodno pripremljeni slikokaz motivacijskog primjera uvođenja pojma razlomka iz nastave matematike kao primjer iz obrazovne prakse

Predavač će demonstrirati kako objaviti slikokaz na Facebooku, Youtubeu, poslati ga e-mailom, odnosno izmjeniti postojeći slikokaz na željeni način.

Polaznici će objaviti svoj slikokaz na Youtubeu.

**Kartica Moj račun**

Predavač će demonstrirati podkartice za detaljnije uređivanje korisničkog računa.

**Završni dio: pregled slikokaza**

Predavač će pokazati nekoliko slikokaza polaznika, čime će ujedno dobiti povratnu informaciju o ishodima koje je polaznik ostvario na radionici.

**Prostorni uvjeti**

Radionica se treba održavati u računalnoj učionici.

**Računalna oprema**

Za svakog polaznika (ili ukoliko prostor omogućava rad u paru) potrebno je:

* računalo s mišem i tipkovnicom te slušalicama
* Microsoft Windows
* web-preglednik

Za predavača:

* sve što i za polaznike
* projektor i pokazivač

**Ostale potrebe:**

* pristup Internetu